Renate Barnard-saak: "Ons sal aanhou baklei" | Maroela Media
Barnard was vir nege jaar in 'n regstryd met die Suid-Afrikaanse Polisiediens (SAPD) gewikkel nadat sy twee keer, weens die kleur van haar vel vir 'n aanstelling oor die hoof gesien is. Vir Solidariteit is die Renate Barnard-saak nie die einde van die regstryd oor regstellende aksie nie, maar net die begin.
"Iets wat so verkeerd is, kan nie reg wees nie," het Dirk Hermann, bestuurshoof van Solidariteit gesê. "Renate Barnard het net een droom gehad en dit was om deur die SAPD diens aan die Suid-Afrikaanse publiek te lewer. Al wat tussen haar en haar droom gestaan het, was die kleur van haar vel. Barnard en die publiek is die verloorders in hierdie saak."
Hermann sê hulle is diep teleurgesteld in die konstitusionele hof se uitspraak. "Die stryd om geregtigheid is kennelik langer as nege jaar en ons gaan dit op drie vlakke voortsit," het hy bygevoeg. "Eerstens gaan ons die konstitusionele hof met nog hofsake konfronteer. In die Barnard-saak is slegs die toepassing van die SAPD se regstellende aksieplan aangeval, maar nie die plan self nie. Die volgende saak van Solidariteit wat waarskynlik na die konstitusionele hof toe op pad is, is namens tien werknemers van die departement van korrektiewe dienste (DKD). In hierdie saak val ons die onregverdigheid van die regstellendeaksieplan self ook aan." Dié saak is reeds na die arbeidsappèlhof verwys.
"Tweedens gaan ons die stryd nou na internasionale forums opwentel. Derdens gaan ons die stryd om idees teen die ideologie van absolute rasseverteenwoordiging in Suid-Afrika meer aggressief voer. Die geskiedenis sal wys dat die uitspraak van die konstitusionele hof verkeerd was en ons sal dit in die stryd om idees bewys." het Hermann gesê.
Die konstitusionele hof het die uitspraak van die arbeidsappèlhof wat ten gunste van die SAPD was bekragtig en die uitspraak van die hoogste hof van appèl in Bloemfontein wat ten gunste van Barnard was, tersyde gestel.
Barnard het gesê sy is ook baie teleurgesteld in die uitspraak. "Dit is my passie om my land te dien. Ek was vir 25 jaar in die polisie. Ek weet dit is nie die einde van die pad nie en ons sal aanhou baklei," het sy gesê.
'n Uiters teleurstellende uitspraak. Veg voort….
Die ANC-kaders sal mos nie 'n ander uitspraak lewer nie.
Ek sien in berig staan Solidariteit vertel Barnard en die publiek het verloor. Ek het niks verloor nie. Nog steeds dieselfde geld in die bank. Haar bevordering gaan niks aan my situasie verander nie.
Die uitspraak bevestig weereens die ongelukkige waarheid dat geregtigheid se rakleeftyd in hierdie droewe land, laaaank gelede verstryk het.
Wonderlik dat die ysters van Solidariteit van plan is om hierdie onregte ook aan die wyer wêreld bekend te stel. Hopelik kan daar positiewe resultate behaal word.